Vitali Menšikov

Vitali Anatoljevitš Menšikov (; s. 15. heinäkuuta 1989 Tšeljabinsk, Venäjän SFNT, Neuvostoliitto) on venäläinen jääkiekkopuolustaja, jolla ei ole tällä hetkellä pelaajasopimusta minkään seuran kanssa. Hän aloitti pelaajauransa hyökkääjänä. Menšikov laukoo oikealta.

 Ura 
 Seuraura 
Menšikov aloitti jääkiekkoilun viisivuotiaana Traktor Tšeljabinskissa. Hän debytoi seuran miesten kakkosjoukkueessa hyökkääjänä vain 15-vuotiaana Venäjän kolmanneksi korkeimmalla sarjatasolla Pervaja Ligassa kaudella 2004–2005. Kaudeksi 2006–2007 Menšikov siirtyi Pohjois-Amerikkaan, josta hän palasi kaudeksi 2007–2008 taas Traktorin organisaatioon. Menšikov pelasi samalla kaudella myös 17 ottelua Venäjän toiseksi korkeimmalla sarjatasolla Vysšaja Ligan Metallurg Serovissa. Kauden 2008–2009 hän pelasi suurimmaksi osaksi Traktorin kakkosjoukkueessa, mutta osan kaudestaan myös Vysšaja Ligaa Zauralje Kurganissa. Kaudeksi 2009–2010 Menšikov siirtyi samassa liigassa pelaavaan TsSK VVS Samaraan, josta hän siirtyi kesken kauden HK Rjazaniin. Kauden 2010–2011 Menšikov aloitti Vysšaja Ligan korvanneen VHL-liigan Ariada-Akpars Volžskissa. Joulukuussa 2010 hän teki KHL-sopimuksen Sibir Novosibirskin kanssa ja Menšikov pelasi kauden loppuun VHL:ää aiemman seuransa Zauralje Kurganin paidassa.

Kauden 2011–2012 Menšikov aloitti VHL-joukkue Neftjanik Almetjevskissä, josta hän siirtyi kesken kauden Sokol Krasnojarskiin. Elokuussa 2012 Menšikov teki sopimuksen KHL-seura Avtomobilist Jekaterinburgin kanssa. Hän teki KHL-debyyttinsä runkosarjan kolmannella kierroksella 14. syyskuuta 2012 OHK Dinamo Moskovaa vastaan. Menšikov sai ottelussa jääaikaa 6.07 minuuttia. Hän pelasi alkukaudella yhdeksän ottelua ilman tehopisteitä, kunnes Menšikov palasi VHL-joukkue Sokol Krasnojarskiin. Kaudeksi 2013–2014 hän siirtyi samassa liigassa pelaavan kazakstanilaisjoukkue HK Kaztsink-Torpedon riveihin. Menšikov oli joukkueen kolmanneksi paras maalintekijä ja tehokkain puolustaja tehoilla 12+13=25, joilla hän jakoi koko VHL:n puolustajien pistepörssin voiton Kuban Krasnodarin Artjom Bezrukovin kanssa.

Menšikov siirtyi kaudeksi 2014–2015 Sibir Novosibirskin KHL-joukkueeseen. Hän pelasi siellä 25 runkosarjaottelua tehden kaksi syöttöpistettä ja 15 playoff-ottelua tehden yhden syöttöpisteen. Kaudella 2015–2016 Menšikov pelasi 57 runkosarjaottelua tehopistein 2+16=18 ja kahdeksan playoff-ottelua tehden kaksi syöttöpistettä. Hän oli runkosarjassa Sibirin tehokkain puolustaja. Menšikov teki KHL-uransa avausmaalin 10. marraskuuta 2015 ylivoimalla Metallurg Novokuznetskia vastaan. Hän teki ottelussa myös kaksi syöttöpistettä ylivoimalla ja oli Sibirin 6–4-voittoon päättyneessä ottelussa jäällä joukkueensa jokaisessa maalissa. Menšikoville kerättiin lopulta tasakentällisin pelatessa teholukema +2. Heinäkuussa 2016 hän teki Sibirin kanssa kaksivuotisen jatkosopimuksen.

Joulukuussa 2016 Sibir Novosibirsk kauppasi Menšikovin Avangard Omskiin rahallista korvausta vastaan. Kaudeksi 2018–2019 hän siirtyi vuoden mittaisella sopimuksella Dinamo Moskovaan. Kaudeksi 2019–2020 Menšikov palasi vuoden mittaisella KHL-sopimuksella kasvattajaseuraansa Traktor Tšeljabinskiin, jonka varakapteeniksi hän nousi. 

Toukokuussa 2020 Menšikov palasi vuoden mittaisella sopimuksella Sibiriin. Lokakuussa seura kuitenkin asetti hänet siirtolistalle ja purki Menšikovin sopimuksen. Samassa kuussa hän teki try-out -sopimuksen Metallurg Magnitogorskin kanssa. Menšikov pelasi siellä kaksi ottelua, kunnes marraskuussa hän jäi ilman jatkosopimusta. Helmikuussa 2021 Menšikov siirtyi loppukauden kattavalla sopimuksella monikansallisen Bet-at-home ICE Hockey Leaguen itävaltalaisjoukkue Graz 99ersiin. Hänestä tuli seuran kaikkien aikojen ensimmäinen venäläispelaaja.

Kaudeksi 2021–2022 Menšikov siirtyi vuoden mittaisella sopimuksella KHL:ään palanneeseen Admiral Vladivostokiin. Marraskuussa 2021 hän siirtyi loppukauden kattavalla sopimuksella jo uransa kahdeksanteen KHL-seuraan, suomalaisjoukkue Jokereihin.

 Maajoukkueura 

Menšikov on pelannut Venäjän A-maajoukkueessa kolme ottelua tehopistein 1+1=2. Hän teki A-maajoukkuedebyyttinsä Karjala-turnauksen 5. marraskuuta 2015 Helsingin Hartwall Arenalla pelatussa avausottelussa turnauksen isäntäjoukkue Suomea vastaan. Menšikov merkittiin Venäjän nelospuolustajapariin Jegor Jakovlevin viereen. Hän sai ottelussa yhden kahden minuutin jäähyn kampituksesta. Ensimmäisen A-maajoukkuemaalinsa Menšikov teki toisessa ottelussaan Euro Hockey Challengessa 8. huhtikuuta 2016 Pietarissa Norjaa vastaan. Hän ratkaisi Venäjälle 2–1-jatkoaikavoiton ajassa 64.20.

Menšikov pelasi myös talviuniversiadeissa vuonna 2013, jolloin hän voitti pronssia. Menšikov on pelannut myös neljä nuorten maaottelua.

 Muuta 
Kesällä 2019 Menšikov valmistui Siperian valtion fyysisen kulttuurin ja urheilun yliopiston valmentajien korkeakoulusta.

Menšikovilla on vaimo Viktoria ja lapsia.

 Tilastot 
 2004–2005  Traktor Tšeljabinsk-2  RUS-3  1  0  0  0  2  –  –  –  –  – 2005–2006  Traktor Tšeljabinsk-2  RUS-3  8  2  1  3  2  –  –  –  –  –  2007–2008  Traktor Tšeljabinsk-2  RUS-3  32  5  11  16  30  –  –  –  –  –   Metallurg Serov  RUS-2  17  0  0  0  2  –  –  –  –  –  2008–2009  Traktor Tšeljabinsk-2  RUS-3  21  4  7  11  22  –  –  –  –  –   Zauralje Kurgan  RUS-2  17  1  0  1  10  –  –  –  –  – 2009–2010  TsSK VVS Samara  RUS-2  40  2  8  10  83  –  –  –  –  –   HK Rjazan  RUS-2  6  0  1  1  6  7  0  1  1  8 2010–2011  Ariada-Akpars Volžsk  VHL  8  1  1  2  6  –  –  –  –  –   Zauralje Kurgan  VHL  10  0  2  2  31  4  0  0  0  4 2011–2012  Neftjanik Almetjevsk  VHL  31  2  3  5  73  –  –  –  –  –   Sokol Krasnojarsk  VHL  19  2  2  4  26  –  –  –  –  – 2012–2013  Avtomobilist Jekaterinburg  KHL  9  0  0  0  0  –  –  –  –  –   Sokol Krasnojarsk  VHL  17  1  2  3  8  –  –  –  –  – 2013–2014  HK Kaztsink-Torpedo  VHL  50  12  13  25  52  6  1  0  1  10 2014–2015  Sibir Novosibirsk  KHL  25  0  2  2  38  15  0  1  1  8 2015–2016  Sibir Novosibirsk  KHL  57  2  16  18  53  8  0  2  2  12 2016–2017  Sibir Novosibirsk  KHL  24  1  3  4  42  –  –  –  –  –   Avangard Omsk  KHL  16  1  1  2  21  11  1  0  1  14 2017–2018  Avangard Omsk  KHL  48  2  5  7  53  2  0  0  0  2 2018–2019  Dinamo Moskova  KHL  54  2  3  5  58  9  0  1  1  5 2019–2020  Traktor Tšeljabinsk  KHL  55  1  8  9  80  –  –  –  –  – 2020–2021  Sibir Novosibirsk  KHL  12  1  1  2  4  –  –  –  –  –   Metallurg Magnitogorsk  KHL  2  0  0  0  0  –  –  –  –  –   Graz 99ers  ICEHL  10  2  1  3  2  –  –  –  –  – 2021–2022  Admiral Vladivostok  KHL  5  0  2  2  0  –  –  –  –  –   Jokerit  KHL  6  0  0  0  4  –  –  –  –  – 2022–2023  HK Vitjaz  KHL  1  0  0  0  0  –  –  –  –  – 10 kautta  yhteensä  KHL  314  10  41  51  353  45  1  4  5  41 7 kautta  yhteensä  RUS-2/VHL  215  21  32  53  297  17  1  1  2  22 1 kausi  yhteensä  ICEHL  10  2  1  3  2  –  –  –  –  –

 Lähteet 

 Viitteet 

Luokka:Venäläiset jääkiekkoilijat
Luokka:Vuonna 1989 syntyneet
Luokka:Elävät henkilöt